На основу члана 8. Правилника о одржавању јавне расправе („Службени лист општине Љубовија“, број 12/18), Одељење за општу управу, друштвене делатности, заједничке и скупштинске послове сачињава

**ПРОГРАМ ЈАВНЕ РАСПРАВЕ О НАЦРТУ**

**ЛОКАЛНОГ АКЦИОНОГ ПЛАНА ЗА РОДНУ РАВНОПРАВНОСТ, ЗА ПЕРИОД 2021 – 2025. ГОДИНЕ**

Тачка 1.

Програмом јавне расправе о нацрту Локалног акционог плана за родну равноправност, за период 2021 – 2025.године (у даљем тексту нацрт ЛАП), утврђује се начин спровођења јавне расправе, рокови излагања на јавни увид нацрта Одлуке, ток јавне расправе и извештавање о спроведеној јавној расправи.

Тачка 2.

Циљ јавне расправе јесте обезбеђивање јавности у процесу доношења Локалног акционог плана за родну равноправност, за период 2021 – 2025. године и у омогућавању да заинтересова лица упуте примедбе, предлоге и сугестије које ће послужити за коначно утврђивање предлога ЛАП-а.

Тачка 3.

Израда Локалног акционог плана за родну равноправност, за период 2021 – 2025.године иницирана је у оквири програма Унапређења капацитета за промоцију родне равноправности, који се реализује у сарадњи саЦентром за социјалну политику и SWISS PRO. ЛАП је документ који се доноси са циљем отклањања дискриминације жена и успостављања родне равноправности кроз вођење политике једнаких могућности. Представља усаглашен систем мера и инструмената јавне политике које општина Љубовија и њене институције треба да спроведу ради унапређења родне равноправности, испуњавања, поштовања и заштите људских права и спречавања родно засноване дискриминације, посебно према одређеним лицима, односно групама лица која припадају угроженим и вишеструко дискриминисаним групама. Овим документом општина Љубовија показује своју решеност да истраје на путу реформи које ће обезбедити пун облик поштовања људских права свих грађана и грађанки и уједно испуњава своје обавезе које проистичу из потписаних докумената.

Тачка 4.

Од јавне расправе се очекује да подстакне стучњаке и ширу јавност да се укључе у процес расправе и дају конкретне предлоге, мишљења и коментаре на нацрт ЛАПа.

Тачка 5.

Јавна расправа о нацрту ЛАПа спроводи се путем:

* Партнерства (укључивањем представника јавног, приватног и цивилног сектора у јавну расправу)
* Информисања (јавно обавештење о предмету и току спровођења јавне расправе) и
* Транспарентности (јавна доступност документа који је предмет јавне расправе).

Тачка 6.

Жељени учесници на јавној раправи су: представници локалне самоуправе, месних заједница, представници привреде, заинтересовани грађани и представници средстава јавног информисања.

Тачка 7.

Јавна расправа о нацрту Одлуке биће одржана 26.05.2021. године у 12,00 часова. Текст нацрта ЛАПа доступан је на интернет страници [www.ljubovija.rs](http://www.ljubovija.rs).

Тачка 8.

Позив за јавну расправу и Програм јавне расправе поставља се на интернет страници [www.ljubovija.rs](http://www.ljubovija.rs).

Тачка 9.

Учесници јавне расправе и други заинтересовани субјекти могу у писаној форми доставити своје предлоге, примедбе и сугестије нма нацрт ЛАПа и то путем e-maila [jelena.petrovic@ljubovija.rs](mailto:jelena.petrovic@ljubovija.rs). Примедбе, предлози и сугестије се подносе у слободној форми.

Тачка 10.

У радно тело које ће спровести јавну расправу, прикупити и обрадити примедбе и сугестије и сачинити извештај, именују се:

* Јелена Петровић, руководилац Одељења за општу управу, друштвене делатности, заједничке и скупштинске послове и лице задужено за родну равноправност,
* Бошко Пантић, нормативни послови
* Милица Степаноцић, послови борачко инвалидске заштите.

Задатак радног тела је да:

* Предлоге, примедбе и сугестије примљене и писаној форми на нацрт одлуке размотри и заузме став о њиховом прихватању, делимичном прихватању или неприхватању;
* Организује усмену јавну расправу;
* О спроведеној јавној расправи сачини извештај и достави га Општинском већу без одлагања са нацртом Одлуке.

Тачка 11.

Овај Програм ступа на снагу даном доношења, а објавиће се заједно са позивом за јавну расправу и нацртом ЛАПа на сајту општина Љубовија [www.ljubovija.rs](http://www.ljubovija.rs).

**Број:** 06-140/2021-04 од 11.05.2021. године

**ОДЕЉЕЊЕ ЗА ОПШТУ УПРАВУ,**

**ДРУШТВЕНЕ ДЕЛАТНОСТИ, ЗАЈЕДНИЧКЕ И СКУПШТИНСКЕ ПОСЛОВЕ**